มันนี่ทูเดย์
คลังเดินหน้าร่วมทุนเอกชนทำโครงสร้างพื้นฐาน
13 ก.พ. 2556

คลังเดินหน้าร่วมทุนเอกชนทำโครงสร้างพื้นฐาน
นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในวันที่ 14 ก.พ.นี้ จะเป็นประธานการประชุมสร้างความรู้ความเข้าใจในร่างพระราชบัญญัติการให้เอกชนร่วมลงทุนในกิจการของรัฐ หรือ PPP ให้กับหน่วยงานและนักลงทุน 
ทั้งนี้ การให้ความรู้การร่วมทุนแบบ PPP หลักการสาระสำคัญของร่างพระราชบัญญัติการให้เอกชนร่วมลงทุนในกิจการของรัฐ โดยมีการยกเลิก พ.ร.บ.ว่าด้วยการให้เอกชนเข้าร่วมงานหรือดำเนินการในกิจการของรัฐ พ.ศ. 2535 เนื่องจากมีอุปสรรคให้การประมูลล่าช้า
สคร.ยังจะบอกทิศทางการดำเนินการของ สคร. ภายใต้ร่าง พ.ร.บ. PPP จะดำเนินการอย่างไรบ้าง โดยที่ผ่านมาได้ศึกษาหลายโครงการ ซึ่งส่วนหนึ่งเป็นการลงทุนในโครงสร้างพื้นฐานของรัฐบาล 2.2 ล้านล้านบาท โดยรัฐบาลกู้เงินมาลงทุน 2 ล้านล้านบาท ส่วนที่เหลือคาดว่าจะเป็นการลงทุน PPP
ที่ผ่านมา สคร.ศึกษาโครงการกว่า 100 โครงการ มูลค่า 1.5 ล้านล้านบาท ที่จะลงทุนแบบ PPP ทั้งถนน ทางด่วน รถไฟความเร็วสูง รถไฟรางคู่ รถไฟฟ้าใต้ดิน การขยายท่าเรือแหลมฉบัง โครงการขยายสนามบินสุวรรณภูมิเฟส 2 ซึ่งต้องรอพิจารณาไม่ให้เกิดความซ้ำซ้อนกับการลงทุนจากเงินกู้ 2 ล้านล้านบาท
นอกจากนี้ การร่วมทุน PPP ยังใช้กับโครงการเพื่อสังคมได้ เช่น สร้างโรงเรียน โรงพยาบาล ที่ยังต้องการเงินทุนอีกมาก และจะเป็นการแบ่งเบาภาระงบประมาณของรัฐบาลได้ในระยะยาว
กองทุนวายุภักษ์หนึ่งปันผล 6% 
นายจักรกฤศฏิ์ พาราพันธกุล รองปลัดกระทรวงการคลังและประธานกรรมการในคณะกรรมการลงทุนกองทุนรวมวายุภักษ์หนึ่ง แถลงผลการดำเนินงานปี 2555 ว่า คณะกรรมการการลงทุนอนุมัติให้จ่ายเงินปันผลสำหรับรอบผลการดำเนินงาน 1 ปี (1 ม.ค.-31 ธ.ค. 2555) ในอัตรา 6% สำหรับผู้ถือหน่วยลงทุนประเภท ก. หรือนักลงทุนทั่วไป และนักลงทุนประเภท ข. ในอัตรา 3% เนื่องจากมูลค่าทรัพย์สินสุทธิจากการดำเนินงานในปี 2555 เพิ่มขึ้นจากสิ้นปี 2554 เท่ากับ 16,790.77 ล้านบาท เพราะผลบวกจากภาวะตลาดตราสารทุนปรับตัวเพิ่มขึ้น 
ทั้งนี้ ตลาดหลักทรัพย์แห่งประเทศไทยจะประกาศขึ้นเครื่องหมาย XD ในวันที่ 1 ก.พ.นี้ โดยศูนย์รับฝากหลักทรัพย์จะปิดสมุดทะเบียนวันที่ 6 ก.พ. และผู้ถือหน่วยลงทุนจะได้รับเงินปันผลในวันที่ 19 ก.พ.นี้ สำหรับกองทุนรวมวายุภักษ์หนึ่ง มีขนาดมูลค่าทรัพย์สินสุทธิ ณ วันที่ 28 ธ.ค. 2555 เท่ากับ 180,367.01 ล้านบาท